Broj: 711-I-1796-P-222/20-02-8

Zagreb, 12. studenoga 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Dragana Kovačevića, predsjednika Uprave trgovačkog društva Jadranski naftovod d.d.**,na 104. sjednici, održanoj dana 12. studenoga 2020.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Dragana Kovačevića, predsjednika Uprave trgovačkog društva Jadranski naftovod d.d. do 25. rujna 2020.g., zbog moguće povrede članka 16. stavka 1. ZSSI-a, koja proizlazi iz propusta dužnosnika da za vrijeme obnašanja navedene dužnosti prenese upravljačka prava na temelju udjela u vlasništvu (temeljnom kapitalu) trgovačkih društava FINKOR d.o.o. i RAŠELJKE d.o.o., koji su veći od 0,5%, na drugu osobu ili posebno tijelo (povjerenika).**
2. **Poziva se dužnosnik Dragan Kovačević da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava u većinskom državnom dužnosnici u smislu toga Zakona. Uvidom u Registar dužnosnika Povjerenstvo je utvrdilo da je Dragan Kovačević obnašao dužnost predsjednika Uprave trgovačkog društva Jadranski naftovod d.d. u tri uzastopna mandata, i to od 11. veljače 2012.g. do 10. veljače 2016.g., zatim od 11. veljače 2016.g. do 11. veljače 2020.g. te od 12. veljače 2020.g. do 25. rujna 2020.g. Dragan Kovačević je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku.

Uvidom u podatke upisane u sudski registar Trgovačkog suda u Zagrebu utvrđeno je da je pod matičnim brojem subjekta 080157524, OIB: 31122192410 upisano trgovačko društvo FINKOR d.o.o. Kao osnivači/članovi tog trgovačkog društva upisani su dužnosnik Dragan Kovačević i trgovačko društvo CENTAR EKONOMSKOG RAZVOJA – CER d.o.o.

U sudskom registru istog trgovačkog suda pod matičnim brojem subjekta: 080272478 upisano je i trgovačko društvo RAŠELJKE d.o.o., OIB: 36971387052. Dužnosnik Dragan Kovačević upisan je kao jedan od sedam osnivača/članova toga društva.

Uvidom u izvješće o imovinskom stanju koje je dužnosnik Dragan Kovačević podnio dana 4. ožujka 2020.g. povodom ponovnog imenovanja na dužnost predsjednika Uprave društva Jadranski naftovod d.d. utvrđeno je da je dužnosnik u dijelu podataka o poslovnim udjelima, dionicama i vrijednosnim papirima u poslovnim subjektima naveo trgovačko društvo FINKOR d.o.o. u 100%-tnom vlasništvu dužnosnika i trgovačko društvo RAŠELJKE d.o.o. u kojem dužnosnik ima 5% udjela u vlasništvu. Za oba trgovačka društva dužnosnik je naveo da je upravljačka prava na temelju udjela u vlasništvu (temeljnom kapitalu) tih trgovačkih društava prenio na Odvjetnički ured Šoštarić.

Uvidom u arhivu imovinskih kartica utvrđeno je da je dužnosnik Dragan Kovačević dana 8. svibnja 2012.g. podnio imovinsku karticu za početak mandata te je u navedenoj kartici također naveo 100%-tni udio u vlasništvu trgovačkog društva FINKOR d.o.o. i 5% udjela u vlasništvu trgovačkog društva RAŠELJKE d.o.o.

Nakon podnošenja imovinske kartice za početak mandata od 8. svibnja 2012.g., dužnosnik je na traženje Povjerenstva, dana 14. lipnja 2012.g. dostavio Ugovor o prijenosu prava na poslovnim udjelima sklopljen s Odvjetničkim društvom Šoštarić, Savska 10, Zagreb. Člankom 1. navedenog Ugovora određeno je da temeljem članka 16. ZSSI-a dužnosnik Dragan Kovačević sve svoje poslovne udjele u trgovačkim društvima prenosi na Odvjetničko društvo Šoštarić d.o.o., koje će u svoje ime, a za račun Dragana Kovačevića držati poslovne udjele. Navedeni Ugovor potpisan je od strane dužnosnika Dragana Kovačevića i odvjetnika Roberta Šoštarića, međutim isti nije datiran niti se u Ugovoru navodi na koja trgovačka društva se odnosi.

Na zahtjev Povjerenstva, odvjetnik Robert Šoštarić, Savska cesta 10, Zagreb, dostavio je očitovanje putem elektroničke pošte dana 29. rujna 2020.g. u kojem navodi da ne postoji ugovor o prijenosu upravljačkih prava na temelju vlasničkih udjela u trgovačkom društvu RAŠELJKE d.o.o., kao ni na temelju vlasničkih udjela u trgovačkom društvu FINKOR d.o.o., na njegov odvjetnički ured.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu ili na posebno tijelo, kao povjerenika, koji glede ostvarivanja članskih prava i udjela u društvu djeluje u svoje ime, a za račun dužnosnika. Pritom, dužnosnik ne može za povjerenika odrediti povezane osobe iz članka 4. stavka 5. ZSSI-a odnosno članove obitelji dužnosnika, čiji je opseg definiran u članku 4. stavku 2. ZSSI-a, niti druge osobe koje se može opravdano smatrati interesno povezanim s dužnosnikom.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Dragan Kovačević za vrijeme obnašanja dužnosti predsjednika Uprave trgovačkog društva Jadranki nafotovod d.d. propustio prenijeti upravljačka prava na temelju udjela u vlasništvu (temeljnom kapitalu) trgovačkih društava FINKOR d.o.o. i RAŠELJKE d.o.o. na povjerenika, čime je počinio moguću povredu članka 16. stavka 1. ZSSI-a, koje proizlaze iz propusta.

Sukladno članku 39. stavku 3. ZSSI-a, poziva se dužnosnik da u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke.

Slijedom svega gore navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Dragan Kovačević, elektroničkom dostavom
2. Objava na internetskoj stranici Povjerenstva
3. Pismohrana